[...pun] 12 kaki, kubêngipun sadaya banon, ing nginggil mawi êlis dhasaripun kajobin, pojokipun kidul wetan wontên calangêpipun pambucalan toya. Ing sakidulipun sagaran wau wontên malih balumbangipun, ananging alit, dipun wastani Tamanan, dene sakilènipun balumbang kêkalih wau wontên patilasanipun mawi palataran, bokmênawi tilas pasanggrahan utawi pakèndêlan, ing ngriku wontên selanipun cacah 30 iji dados tigang jejeran, ingkang têbihipun 12 kaki, bokmênawi tilas umpaking pasanggrahan wau. Saking cariyosipun tiyang kathah, sakanipun pasanggrahan punika kabêkta dhatêng Dêmak, kangge saka masjid damêlanipun para wali. Ing salèrwetanipun sagara wau wontên pasareanipun ratu putri Cêmpa kalihan inyanipun. Kajawi saking punika ing ngriku taksih kathah malih candhi-candhi, kados ta: candhi Prau, Bothokpalung tuwin sanès-sanèsipun.